Document ID: 32001D0214

Απόφαση του Συμβουλίου
της 26ης Φεβρουαρίου 2001
για την υπογραφή, εξ ονόματος της Ευρωπαϊκής Κοινότητας, συμφωνίας υπό μορφή Μνημονίου Συμφωνίας μεταξύ της Ευρωπαϊκής Κοινότητας και της Σοσιαλιστικής Δημοκρατίας της Σρι Λάνκα για το εμπόριο κλωστοϋφαντουργικών προϊόντων και ειδών ένδυσης και για την έγκριση της προσωρινής εφαρμογής της
(2001/214/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ειδικότερα το άρθρο 133 σε συνδυασμό με την πρώτη και δεύτερη υποπαράγραφο του άρθρου 300 στοιχείο 2,
την πρόταση που υπέβαλε η Επιτροπή,
Εκτιμώντας τα ακόλουθα:
(1) Η Επιτροπή διαπραγματεύθηκε εξ ονόματος της Κοινότητας διμερή συμφωνία υπό μορφή Μνημονίου Συμφωνίας για το εμπόριο κλωστοϋφαντουργικών προϊόντων με τη Σρι Λάνκα.
(2) Η συμφωνία υπό μορφή Μνημονίου Συμφωνίας μονογραφήθηκε στις 5 Δεκεμβρίου 2000.
(3) Η συμφωνία υπό μορφή Μνημονίου Συμφωνίας θα πρέπει να υπογραφεί εξ ονόματος της Κοινότητας.
(4) Για να επωφεληθούν από αυτήν τη συμφωνία και τα δύο μέρη αμέσως μετά τις αντίστοιχες κοινοποιήσεις στον ΠΟΕ, είναι σκόπιμο να εφαρμοστεί αυτή η συμφωνία σε προσωρινή βάση από την 1η Δεκεμβρίου 2000, μέχρις ότου ολοκληρωθούν οι αντίστοιχες διαδικασίες για την επίσημη σύναψή της, στο πλαίσιο της αμοιβαιότητας,
ΑΠΟΦΑΣΙΖΕΙ:
Άρθρο 1
Με την επιφύλαξη της ενδεχόμενης σύναψης της συμφωνίας σε μεταγενέστερη ημερομηνία, ο Πρόεδρος του Συμβουλίου καλείται να ορίσει τα πρόσωπα που είναι αρμόδια να υπογράψουν εξ ονόματος της Ευρωπαϊκής Κοινότητας τη συμφωνία υπό μορφή Μνημονίου Συμφωνίας για το εμπόριο κλωστοϋφαντουργικών προϊόντων με τη Σρι Λάνκα.
Το κείμενο της συμφωνίας επισυνάπτεται στην παρούσα απόφαση.
Άρθρο 2
Υπό τον όρο της αμοιβαιότητας, η συμφωνία υπό μορφή Μνημονίου Συμφωνίας θα εφαρμόζεται σε προσωρινή βάση από την 1η Δεκεμβρίου 2000 εν αναμονή της ολοκλήρωσης των διαδικασιών για την επίσημη σύναψή της.
Άρθρο 3
1. Η Επιτροπή, σύμφωνα με τη διαδικασία που αναφέρεται στο άρθρο 17 του κανονισμού (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής ορισμένων κλωστοϋφαντουργικών προϊόντων από τρίτες χώρες(1), μπορεί να τροποποιήσει την εφαρμογή του συστήματος διπλού ελέγχου για ορισμένα προϊόντα, κατόπιν διαβουλεύσεων με τη Σρι Λάνκα βάσει του άρθρου 7 του Μνημονίου Συμφωνίας.
2. Η Επιτροπή θα εφαρμόσει εκ νέου το καθεστώς των ποσοστώσεων στην περίπτωση που η Σρι Λάνκα παραλείψει να τηρήσει τις υποχρεώσεις της στο πλαίσιο των σημείων 42 και 6 του Μνημονίου Συμφωνίας, σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 3030/93.
Βρυξέλλες, 26 Φεβρουαρίου 2001.

Labels: 3
18
1
5